Ahmats Kadirovs

Ahmats Kadirovs (; 1951—2004) bija Čečenijas un Krievijas politiķis un reliģisks darbinieks. Pirmais Čečenijas Republikas prezidents Krievijas Federācijas sastāvā. No 1995. līdz 2000. gadam bija neatzītās Ičkērijas muftijs un Čečenijas Republikas musulmaņu garīgās pārvaldes priekšsēdētājs.

Līdz 1996. gadam Ahmats Kadirovs piedalījās karadarbībā Ičkerijas karaspēka rindās pret Krievijas karaspēku Pirmajā Čečenijas karā un bija Ičkērijas pirmā prezidenta Džohara Dudajeva atbalstītājs. Taču pēc kara beigām Kadirovs sāka paust neapmierinātību ar čečenu bruņoto formējumu islamizēšanos. Īpaši kritisks A. Kadirovs bija pret radikālo vahābisma ideoloģiju.

1999. gada augustā, sākoties Otrajam Čečenijas karam, A. Kadirovs sākotnēji atbalstīja Ičkērijas spēku cīņu, taču tā gada oktobrī vērsās pie Krievijas varasiestādēm, piedāvājot pāriet viņu pusē. Britu profesors Džeimss Hjūzs uzskata, ka A. Kadirova lēmumu daļēji ietekmēja gan personiskās ambīcijas, gan raizes par nelabvēlīgo situāciju Čečenijā un vahābistu augošo ietekmi Ičkerijas bruņoto spēku formējumu vidū.

Pēc tam, kad 2000. gada jūnijā Krievijas armija ieņēma visu Čečenijas teritoriju, Vladimirs Putins iecēla A. Kadirovu par Čečenijas Republikas valdības pagaidu vadītāju. 2003. gada 5. oktobrī viņš uzvarēja Čečenijas Republikas prezidenta vēlēšanās.

2004. gada 9. maija rītā Ahmats Kadirovs, visi augstākā līmeņa Čečenijas Republikas vadītāji, Ziemeļkaukāza reģiona apvienotās pretterorisma operācijas karaspēka grupas komandieris Valērijs Baranovs un citi Krievijas bruņoto spēku vadības pārstāvji pulcējās uz goda viesu tribīnes Dinamo stadionā Groznijā, kur par godu Uzvaras dienai bija sarīkots koncerts. Pulksten 10.35 stadiona centrālajā tribīnē eksplodēja spridzeklis. Sprāgstvielas bija uzliktas iepriekš, stadiona rekonstrukcijas laikā, svētku dienā darbojās radiosignāla slāpētāji, bet sprādziens tika detonēts, izmantojot vadus. Saskaņā ar oficiālajiem datiem septiņi cilvēki gāja bojā un vairāk nekā 50 tika ievainoti. Kadirovs tika smagi ievainots un nomira ceļā uz slimnīcu bezsamaņā, būdams 53 gadu vecumā.

Ramzans Kadirovs, Ahmata Kadirova jaunākais dēls, kopš 2007. gada februāra ir Čečenijas Republikas vadītājs.

 Atsauces 

 Ārējās saites 

Kategorija:Čečenija
Kategorija:Čečenijas vēsture
Kategorija:Krievijas politiķi
Kategorija:1951. gadā dzimušie
Kategorija:2004. gadā mirušie
Kategorija:Nogalinātie politiķi